บอร์ดกบข.เปิดลงอสังหาฯโลกวงเงิน7.5พันล.
บอร์ด กบข.เปิดทางลงทุนอสังหาริมทรัพย์โลก ขีดวงเงินไม่เกิน 7,500 ล้านบาท คาดเริ่มลุยกลางปี 2555 หวังซื้อของได้ราคาถูก
25 ต.ค. 2554

บอร์ด กบข.เปิดทางลงทุนอสังหาริมทรัพย์โลก ขีดวงเงินไม่เกิน 7,500 ล้านบาท คาดเริ่มลุยกลางปี 2555 หวังซื้อของได้ราคาถูก
น.ส.โสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) เปิดเผยว่า ที่ประชุมคณะกรรมการ (บอร์ด) กบข.มีมติอนุมัติให้ลงทุนในอสังหาริมทรัพย์โลก วงเงินไม่เกิน 2% ของพอร์ตลงทุนหรือประมาณ 7,500 ล้านบาท โดยว่าจ้างผู้จัดการเข้ามาบริหารจำนวนไม่เกิน 2 ราย และเบื้องต้นคาดว่าจะเริ่มลงทุนได้จริงประมาณกลางปี 2555
ลักษณะของอสังหาริมทรัพย์ ที่ กบข.จะลงทุน ได้แก่ อาคาร สิ่งปลูกสร้างบนที่ดินในต่างประเทศ กองทุนอสังหาริมทรัพย์ที่จดทะเบียนและไม่จดทะเบียน ทั้งที่เป็นกองทุนเปิดและกองทุนปิด รวมถึงการลงทุนร่วมกับผู้จัดการกองทุนหรือนักลงทุนสถาบันอื่นๆ
“ภาวะเศรษฐกิจโลกชะลอตัวราคาอสังหาริมทรัพย์โลกจะปรับตัวลดลง ถือเป็นโอกาสที่ กบข.จะได้ในราคาถูก และยังจะช่วยเพิ่มประสิทธิภาพการลงทุนและป้องกันความเสี่ยงจากอัตราเงินเฟ้อ เพิ่มโอกาสในการสร้างผลตอบแทนระยะยาวที่สูงกว่าเงินเฟ้อ เนื่องจากจะมีรายได้ที่สม่ำเสมอจากค่าเช่า ซึ่งได้รับความนิยมจากนักลงทุนสถาบัน โดยเฉพาะกองทุนบำเหน็จบำนาญในประเทศที่พัฒนาแล้ว” น.ส.โสภาวดี กล่าว
ปัจจุบัน กบข.มีการลงทุนในอสังหาริมทรัพย์ไทยสัดส่วนประมาณ 3.5% ของพอร์ตการลงทุน หรือคิดเป็นมูลค่า 1.35 หมื่นล้านบาท แบ่งเป็น การลงทุนอาคารสำนักงาน 3 แห่ง ได้แก่ อาคารอับดุลราฮิม อาคารบางกอกซิตี้ ทาวเวอร์ อาคารจีพีเอฟ วิทยุ เซอร์วิส อพาร์ตเมนต์ ได้แก่ ซัมเมอร์เซ็ท เลค และกองทุนอสังหาริมทรัพย์